હાર્દિક પટેલના ઉપવાસના દાવને નિષ્ફળ બનાવવા માટે ગુજરાતની ભાજપ સરકારે પણ પૂરી તાકાત લગાવી દીધેલી. પહેલાં તો હાર્દિકને આમરણાંત ઉપવાસની મંજૂરી જ ના મળેે એવો પાકો બંદોબસ્ત કરી દેવાયો ને સરકારી તંત્રનો ઉપયોગ કરીને હાર્દિક પટેલના ઉપવાસના સ્થળને મંજૂરી જ ના આપી. હાર્દિક પટેલ જાહેરમાં ઉપવાસ કરે નહીં ને કોઈ બખેડો થાય નહીં. એ પછી હાર્દિકના ઉપવાસમાં બહારથી આવનારા લોકોને રોકવાનો બંદોબસ્ત કર્યો ને એ રીતે બાકીનું બધું પૂરું કરી નાંખ્યું. તેના કારણે હાર્દિકના ઉપવાસના શરૂઆતના દિવસોમાં ઝાઝું લોક આવ્યું નહીં ને ગાજ્યા મેઘ વરસ્યા નહીં જેવો ઘાટ થઈ ગયેલો. હાર્દિકના ઉપવાસ આગળ વધતા હતા ત્યારે પણ સ્થિતિમાં બહુ સુધારો નહોતો ને પહેલા અઠવાડિયામાં હાર્દિકને જે પ્રતિસાદ મળ્યો તેના કારણે એવું લાગતું હતું કે આ વખતે હાર્દિકનું આંદોલન ફુસ્સ થઈ ગયું.